Namibië aan die brand by WB-toernooi | Maroela Media
Namibië speel vandag sy eerste Super12-wedstryd teen Skotland in Dubai, maar die span het ongetwyfeld reeds sy stempel in die T20-Wêreldbekertoernooi afgedruk.
In die voorafgaande kwalifiserende wedstryde het hulle nie net met Nederland klaargespeel nie, maar ook op 'n drafstap met Ierland afgereken.
En Gerhard Erasmus (kaptein) meen dat sy span nog nie volgens hul volle potensiaal speel nie.
"Ons was nog nie op ons heel beste nie en dit is goed om te weet dat ons oor die vermoë beskik om selfs nog beter te speel," het Erasmus gesê.
David Wiese, die voormalige Protea-speler, is deesdae in aksie vir die Namibiërs en hy is tans een van die voorste veelsydige sterre by die Wêreldbeker-toernooi.
In drie wedstryde het hy 100 lopies teen 'n treftempo van 163,93 geslaan, terwyl hy ook drie paaltjies teen 'n gemiddeld van 21,66 geneem het.
Hy is reeds twee keer as die speler van die wedstryd aangewys en hy het veral in hul oorwinnings uitgeblink. Teen Nederland het hy 66 van 40 aflewerings gemoker, terwyl hy ook teen die Iere die langsteel ingelê het om 28 onoorwonne lopies van 14 balle te slaan.
Erasmus is trots op Namibië se sportondersteuners en sê dit is lekker om vir hulle te speel.
"Ek dink al ons ondersteuners is vertroud met die spelers. Almal is baie opgewonde wanneer hul atlete goed vaar en sport beskik oor die vermoë om 'n land se burgers meer positief te maak.
"Ons is 'n klein land, net 'n paar mense speel krieket en ons kan trots wees op onsself. Hopelik kan ons gereeld met sulke vertonings vorendag kom," het Erasmus ná die Ierland-sege gesê.
En selfs al kwalifiseer hulle nie vir die uitspeelwedstryde nie, het Namibië reeds vriend en vyand met die span se passie en veggees beïndruk.
Namibië se bepalings vir die Wêreldbeker-toernooi:
27 Oktober teen Skotland
31 Oktober teen Afghanistan
2 November teen Pakistan
5 November teen Nieu-Seeland
8 November teen Indië
ab faf en de kock moet maar vir hulle gaan speel.
Ek hoop regtig dat Namibie eerder die wereld beker toernooi wen, KSA verdien nie om verder ondersteun te word nie. Hulle moet maar op hulle eie aangaan saam met die anc. Jammer dat die goeie spelers in die Proteas onder die politieke inmenging moet ly.